Troels Lund Poulsen (V), 2019-10-22:
Tak for det.
Landsholdet har ikke tabt en kamp i 3 år og er godt på vej til at kvalificere sig til EM næste sommer, men DBU fyrer alligevel landstræner Åge Hareide.
Vi voksne siger til vores børn, at de skal gå mindre op Instagram og selviscenesættelse, men vi bruger alligevel skolefotogate til at vise en masse billeder af os selv.
Og det har aldrig været lettere at være finansminister, men finansministeren lyder nærmest som sin forgænger på posten, Knud Heinesen, der som bekendt kunne se afgrunden.
Virkeligheden er dog heldigvis en anden, for Danmark har vel nærmest aldrig stået stærkere, end vi gør i dag.
Dansk økonomi er i absolut topform.
Beskæftigelsen er rekordhøj.
Aldrig har der været så mange mennesker i arbejde, som der er i dag.
Asyltilstrømningen er på det laveste niveau i 10 år, og det økonomiske råderum, som debatten i dag nok også kommer til at handle om, er større, end nogen havde turde håbe på.
For hvis finansministeren allerede nu hænger med mulen over en stopfyldt skattekiste, ja, så er jeg alvorlig bekymret for, hvordan finansministeren kommer til at reagere, hvis Danmark igen skulle blive ramt af en økonomisk krise.
For modsat andre lande i Europa er Danmark faktisk et land med gode handlemuligheder.
I stedet for at spare kan vi nu investere.
I stedet for at rive ned kan vi nu bygge op, og i stedet for at se begrænsninger kan vi nu se nye muligheder.
Så mon i virkeligheden ikke, at regeringens pessimisme handler om noget lidt andet?
Om at komme diskussioner om løftebrud i forkøbet, om at nedjustere de forventninger, som man selv har bygget op over de sidste år, og om at retfærdiggøre, at man vil brandbeskatte danskere, selv om finansministeren i valgkampen lovede, at 95 pct. af danskerne ikke ville blive ramt.
Venstre vil sikre, at de gode tider kommer danskerne til gavn.
Det gør man ikke ved at dynge dem til med nye skatter og afgifter, men ved at komme med konkrete og seriøse svar på de udfordringer, som vi står over for.
Danskerne forventer, at vi taler om visioner og ideer.
Ja, selvfølgelig gør de det, men de forventer også konkrete og håndgribelige løsninger, og her synes jeg desværre, at jeg har observeret en noget uheldig tendens i det her finanslovsforslag og i regeringens arbejde generelt.
Hvornår er det f.eks. Arnes tur?
Der er gået over 270 dage, siden Socialdemokratiet lovede Arne, at han kunne komme tidligt på pension, men Arne og de andre venter stadig.
Sandheden er, at det aldrig bliver Arnes tur, for Arne skal nemlig på efterløn.
Regeringen har afsat penge til at aflønne 1.000 flere sygeplejersker i 2021, men problemet er jo, at der næsten ingen ledige sygeplejersker er.
Hvor skal sygeplejerskerne helt konkret komme fra?
Kravet om minimumsnormeringer var slet ikke så ultimativt, som det lød.
Det skal faktisk slet ikke indfries i denne valgperiode, må man forstå.
Så hvornår kommer der helt konkret flere pædagoger i børnehaver og vuggestuer?
Konsulentloftet skulle spare 3 mia. kr. om året på konsulenter, og pengene bruges på bedre velfærd i stedet.
Det står der så hverken noget om i finanslovsforslaget eller i lovprogrammet.
Så hvornår kommer der et konkret bud på, hvor de her 3 mia. kr. kan spares?
Indtil videre har vi jo set, at arbejdsløse indvandrerfamilier får omkring 2.000 kr. ekstra skattefrit om måneden, så hvor langt skal ydelserne egentlig sættes op?
Ja, det vælter frem med syltekrukker her på Slotsholmen – faktisk i en sådan grad, at man skulle tro, at det var Kirsten Hüttemeier, der er blevet stabschef i Statsministeriet.
Det arbejdende folk, de almindelige danskere, kommer i mange størrelser.
Dem skal vi ikke glemme i den her, nogle gange lidt teoretiske diskussion på Christiansborg.
Jeg tror, at industriarbejderen er ret ligeglad med ideologiske betragtninger om skat på generationsskifte i virksomheder.
Iværksætterne er nok også ret ligeglade med, om personer, som aldrig har prøvet at starte egen virksomhed, skulle mene, at kapitalismen er blevet syg, og kassedamen er nok også ret ligeglad med regeringens kasseeftersyn.
Dem skal man stå ved, og jeg synes desværre, at regeringen har valgt at være konkret på alle de forkerte steder.
Det betyder nemlig noget for smeden og landmanden, om den lokale arbejdsplads lukker eller skal flytte til udlandet.